‘โนมูระ’เชียร์รอเก็บหุ้นต้นปีหน้า
“โนมูระฯ” คาดหุ้นไทยปีหน้าขาขึ้น เงินทุนต่างชาติลงทุนรัฐหนุน ให้ดัชนี 1,2071,536 จุด แนะสะสมหุ้นไตรมาสแรก เน้นกลุ่มที่ได้ดีจากการลงทุนโครงสร้างพื้นฐาน
14 ธ.ค. 2555

“โนมูระฯ” คาดหุ้นไทยปีหน้าขาขึ้น เงินทุนต่างชาติลงทุนรัฐหนุน ให้ดัชนี 1,207-1,536 จุด แนะสะสมหุ้นไตรมาสแรก เน้นกลุ่มที่ได้ดีจากการลงทุนโครงสร้างพื้นฐาน
บริษัทหลักทรัพย์ โนมูระ พัฒนสิน คาดการณ์ว่า แนวโน้มดัชนีหุ้นไทยปีหน้ายังคงอยู่ในกรอบขาขึ้นจากแรงหนุนของสภาพคล่องที่มีอยู่มาก ทำให้เงินทุนต่างชาติยังคงไหลเข้าตลาดเกิดใหม่ ขณะที่เศรษฐกิจไทยจะถูกผลักดันจากการใช้จ่ายภาครัฐ เพื่อเตรียมความพร้อมก่อนเปิดประชาคมเศรษฐกิจอาเซียน (AEC) รวมทั้งการลดภาษีนิติบุคคลจาก 23% เหลือ 20% จะหนุนให้กำไรบริษัทจดทะเบียน (บจ.) เติบโต 21.7% และทำให้ดัชนีมีกรอบ 1,207-1,536 จุด อิงพี/อี 11-14 เท่า
ทั้งนี้ ช่วงเวลาที่ดีที่สุดสำหรับการเก็บสะสมหุ้นคาดว่าจะเกิดขึ้นในช่วงไตรมาสแรกปีหน้า เพราะเชื่อว่าการแก้ไขปัญหาหน้าผาการคลังของสหรัฐจะไม่เสร็จสิ้นในปีนี้ ทำให้มาตรการบางอย่างถูกนำมาใช้อัตโนมัติในเดือน ม.ค. 2556 ซึ่งจะกดดันให้สินทรัพย์เสี่ยงทั่วโลกผันผวนได้ 
นอกจากนี้ กองทุนรวมหุ้นระยะยาว (LTF) ซึ่งลงทุนในปี 2552 จะครบกำหนดขายในปีหน้าจำนวน 2.58 หมื่นล้านบาท ที่ต้นทุนเฉลี่ยดัชนี 680.90 จุด หรือมีกำไรแล้วเกือบ 100% จากปัจจุบัน หรือมีเงิน LTF ที่ครบกำหนดไถ่ถอน 5.16 หมื่นล้านบาท ที่พร้อมถูกขายทำกำไรตั้งแต่ต้นเดือน ม.ค. และหากต่างชาติไม่เข้ามาซื้อหุ้นอย่างรวดเร็วตั้งแต่ต้นปี เชื่อว่าปัจจัยดังกล่าวจะกดดันให้ดัชนีปรับฐานในช่วงเดือน ม.ค.-ก.พ.ปีหน้า หลังจากนั้นจะฟื้นตัวขึ้นตามลำดับ
สำหรับกลยุทธ์การลงทุนปีหน้าแนะนำเลือกซื้อหุ้นที่ได้ประโยชน์จากการลงทุนภาครัฐ คือ กลุ่มธนาคาร วัสดุก่อสร้าง รับเหมาก่อสร้าง อสังหาริมทรัพย์ นิคมฯ ระบบขนส่งทางบก ท่องเที่ยว และพลังงาน ไฟฟ้า ประปา โดยเลือก BBL, STEC, SCC, ITD, PS, SC, ASK, GFPT, STPI, BTS, HEMRAJ, GUNKUL, INTUCH, KK, TMT, PTTGC และ CPF เป็นหุ้นเด่น
ขณะที่ล่าสุดธนาคารกลางสหรัฐ (เฟด) ออกมาตรการผ่อนคลายเชิงปริมาณครั้งที่ 4 (QE 4) วงเงิน 4.5 หมื่นล้านเหรียญต่อเดือน
จะมีผลวันที่ 1 ม.ค. 2556 โดยการออกมาตรการดังกล่าวกระตุ้นให้เกิดแรงเก็งกำไรในหุ้นที่เกี่ยวกับสินค้าโภคภัณฑ์ จนหลายตัวปรับตัวเพิ่มขึ้นอย่างโดดเด่น